‘The secret halfway through the book’ : השקפתו של אברהם אבן עזרא בשאלת חיבור ספר ישעיהו, מקורותיה ומסקנותיה

אברהם אבן עזרא (1089–1164~, ספרד ואירופה הלטינית) רומז, בלשון אניגמטית, כי ספר ישעיהו מורכב מנבואותיהם של שני נביאים שונים שפעלו בתקופות נבדלות – ישעיהו בן אמוץ (פרקים א–לט), ונביא אנונימי שפעל בימי הבית השני (מפרק מ ואילך). בנקודה זו מקדים ראב"ע את מחקר המקרא הביקורתי במאות שנים, אם כי שיקוליו שונים ונבדלים משיקוליהם של החוקרים. בהרצאתי אבהיר את עמדתו זו של ראב"ע על רקע עמדותיו בשאלת חיבור ספרי המקרא האחרים ועמדת המסורת היהודית לדורותיה בסוגיות אלו של חיבור וכתיבה.

\*

בקורס זה נבחן את מקומו של התנ"ך בתרבותה של ישראל במאה העשרים ובראשית המאה העשרים ואחת. נתחקה אחר ביטוייו הגלויים והסמויים של התנ"ך בספרות ובשירה, בקולנוע ובמוזיקה, ונעמוד על מקומו החשוב בשיח החברתי, הפוליטי והדתי ובמחקר. כפי שיתברר, לא ניתן להפריז בהשפעתו המעצבת של התנ"ך על חיינו, אולם בו בזמן מקומו של ספר הספרים ניכר בדינמיות רבה והוא משתנה בהשפעת אתגרי הזמן.